CELEX: C2005/271/29
Language: el
Date: 2005-10-29 00:00:00
Title: Υπόθεση C-326/05 P: Αίτηση αναίρεσης της Industrias Químicas del Vallés, S.A., πoυ ασκήθηκε στις 26 Αυγούστου 2005 κατά της απόφασης τoυ Πρωτoδικείoυ των Ευρωπαϊκών Κοινοτήτων (δεύτερο τμήμα) της 28ης Ιουνίου 2005 στην υπόθεση T-158/03, Industrias Químicas del Vallés, S.A., κατά Επιτροπής των Ευρωπαϊκών Κοινοτήτων

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/15
            
         Αίτηση αναίρεσης της Industrias Químicas del Vallés, S.A., πoυ ασκήθηκε στις 26 Αυγούστου 2005 κατά της απόφασης τoυ Πρωτoδικείoυ των Ευρωπαϊκών Κοινοτήτων (δεύτερο τμήμα) της 28ης Ιουνίου 2005 στην υπόθεση T-158/03, Industrias Químicas del Vallés, S.A., κατά Επιτροπής των Ευρωπαϊκών Κοινοτήτων
   (Υπόθεση C-326/05 P)
   (2005/C 271/29)
   Γλώσσα διαδικασίας: η ισπανική
   Η εταιρία Industrias Químicas del Vallés, S.A., εκπροσωπούμενη από τους δικηγόρους C. Fernández Vicién, I. Moreno-Tapia Rivas και J. Sabater Marotias, άσκησε στις 26 Αυγούστου 2005 ενώπιον του Δικαστηρίου των Ευρωπαϊκών Κοινοτήτων αναίρεση κατά της αποφάσεως τoυ Πρωτoδικείoυ των Ευρωπαϊκών Κοινοτήτων (δεύτερο τμήμα) της 28ης Ιουνίου 2005 στην υπόθεση T-158/03, Industrias Químicas del Vallés, S.A., κατά Επιτροπής των Ευρωπαϊκών Κοινοτήτων.
   Η αναιρεσείoυσα ζητεί από τo Δικαστήριo:
   
               1)
            
            
               να κρίνει την παρούσα αίτηση παραδεκτή και βάσιμη,
            
         
               2)
            
            
               να αναιρέσει την απόφαση του Πρωτοδικείου της 28ης Ιουνίου 2005,
            
         
               3)
            
            
               να δεχτεί το αίτημα που είχε προβληθεί πρωτοδίκως και του οποίου το αντικείμενο ήταν η ακύρωση της απόφασης 2003/308/ΕΚ της Επιτροπής, της 2ας Μαΐου 2003 (1), σχετικά με τη μη καταχώριση της ουσίας metalaxyl στο παράρτημα Ι της οδηγίας 91/414/ΕΚ του Συμβουλίου (2),
            
         
               4)
            
            
               ή, επικουρικά, να αναπέμψει την υπόθεση στο Πρωτοδικείο προς νέα εκδίκαση,
            
         
               5)
            
            
               να καταδικάσει οπωσδήποτε την Επιτροπή στο σύνολο των δικαστικών εξόδων της παρούσας διαδικασίας και της διαδικασίας ενώπιον του Πρωτοδικείου, καθώς και, εφόσον το κρίνει αναγκαίο, της διαδικασίας ασφαλιστικών μέτρων.
            
         Λόγoι αναιρέσεως και κύρια επιχειρήματα
   
               1.
            
            
               Πρώτον, η εταιρία Industrias Químicas del Vallés, S.A. (στο εξής: IQV), φρονεί ότι το Πρωτοδικείο παραμόρφωσε το περιεχόμενο των αποδεικτικών στοιχείων όταν ανέλυσε τη γνωμοδότηση της Επιτροπής σχετικά με το ζήτημα των συνεπειών του γεγονότος ότι ο μόνος από τους αιτούντες που είχε υποβάλει πλήρη φάκελο αποσύρθηκε από τη διαδικασία αξιολόγησης του metalaxyl .
            
         
               2.
            
            
               Δεύτερον, η IQV φρονεί ότι το Πρωτοδικείο, βασίζοντας την απόρριψη ενός λόγου ακύρωσης της IQV σε ένα απόσπασμα και μόνο εγγράφου στο οποίο, όπως αναγνωρίζει το ίδιο το Πρωτοδικείο, η IQV δεν είχε ποτέ πρόσβαση, υπέπεσε σε νομική πλάνη.
            
         
               3.
            
            
               Τρίτον, η IQV θεωρεί ότι το Πρωτοδικείο υπέπεσε σε νομική πλάνη, επειδή ερμήνευσε και εφάρμοσε εσφαλμένα στην παρούσα περίπτωση τις αρχές της πρόληψης και της αναλογικότητας και βασίστηκε σε λόγους αναγόμενους στη δημόσια υγεία, προκειμένου να δικαιολογήσει την απόφαση της Επιτροπής κατά της οποίας στρεφόταν η αρχική προσφυγή.
            
         
               4.
            
            
               Τέταρτον, η IQV φρονεί ότι το Πρωτοδικείο υπέπεσε σε νομική πλάνη κατά την ερμηνεία και εφαρμογή του ισχύοντος εν προκειμένω νομικού πλαισίου, και ειδικότερα των διατάξεων της οδηγίας 91/414/ΕΟΚ και του κανονισμού 3600/92 σχετικά με τη διαδικασία αξιολόγησης των δραστικών ουσιών που περιέχονται στα φυτοπροστατευτικά προϊόντα. Ειδικότερα, η IQV υποστηρίζει ότι το Πρωτοδικείο: α) συγχέει τους όρους «πλήρης φάκελος» και «συμπληρωματικές πληροφορίες», β) εκτίμησε εσφαλμένα ότι, αν υπάρχουν περισσότεροι του ενός αιτούντες για την ίδια ουσία, κάθε αιτών πρέπει να διαθέτει πλήρη φάκελο, γ) εκτίμησε εσφαλμένα τον ρόλο του εισηγούμενου κράτους μέλους κατά τις φάσεις που ακολουθούν την κατάρτιση της ειδικής μελέτης.
            
         
               5.
            
            
               Πέμπτον, η IQV καταλογίζει στο Πρωτοδικείο νομική πλάνη, καθόσον έκρινε ότι η άρνηση της Επιτροπής να παρατείνει την προθεσμία αξιολόγησης του metalaxyl δεν συνιστά πρόδηλο σφάλμα εκτίμησης: στο σημείο αυτό το Πρωτοδικείο στηρίζεται σε εσφαλμένη βάση και παραθέτει αντιφατικές αιτιολογίες ως προς τις παρατάσεις που ενέκρινε η Επιτροπή στον τομέα που ενδιαφέρει εν προκειμένω.
            
         
               6.
            
            
               Έκτον, η IQV θεωρεί ότι η αιτιολογία που παραθέτει το Πρωτοδικείο απορρίπτοντας έναν από τους λόγους ακύρωσης της IQV βάσει αιτιολογίας της απόφασης της Επιτροπής που δεν περιέχεται στην απόφαση αυτή είναι αντιφατική και υπερβαίνει το μέτρο.
            
         
               7.
            
            
               Τέλος, η IQV φρονεί ότι το Πρωτοδικείο παραβίασε τους δικονομικούς κανόνες, διότι αγνόησε ορισμένες από τις γραπτές παρατηρήσεις της, που είχε περιλάβει ο εισηγητής δικαστής στην έκθεση ακροατηρίου, χωρίς μάλιστα να το αιτιολογήσει στην απόφασή του.
            
         
      (1)  ΕΕ L 113, της 7.5.2003, σ. 8.
   
      (2)  ΕΕ L 230, της 19.8.1991, σ. 1.